### Resumé

Der er et ekstraordinært stort vedligeholdelsesbehov på veje og cykelstier. Forligspartierne ønsker derfor at afsætte 50 mio. kr. i en anlægspulje til infrastruktur, som har til formål at investere i nyt slidlag på asfalten i kommunens veje og cykelstier. Dette er akut, og forligspartierne ønsker hurtigst muligt igangsættelse af arbejdet.

Teknisk Udvalg har på et ekstraordinært udvalgsmøde den 10. juni 2024 drøftet de forskellige scenarier og anbefalet, at forvaltningen arbejder videre med principperne i scenarie 3 jf. bilag.

I denne sag søges anlægsbevilling på 50 mio. kr. til nyt slidlag på kommunens veje og cykelstier

### Sagsfremstilling

Det er besluttet at afsætte 50 mio. kr. i en anlægspulje til en ekstraordinær investering i infrastruktur, nærmere veje og cykelstier. Formålet er at investere i nyt slidlag på kommunens veje og cykelstier.

Teknisk Udvalg har på baggrund af den ekstraordinære investering i infrastruktur afholdt ekstraordinært udvalgsmøde den 10. juni 2024.

Forvaltningen præsenterede på mødet 3 scenarier til mulige prioriteringer og til overordnet retning for gennemførelse af anlægsaktiviteterne. Scenarierne fremgår af bilaget.

Teknisk Udvalg anbefalede efter drøftelse scenarie 3.

Scenarie 3 omfatter 5,0 mio. kr. til slidlag på cykelstier og renovering af større indfalds- og forbindelsesveje, der står til renovering i de kommende år. Scenarie 3 prioriterer mest asfalt (m2) for pengene, da det medfører færre udgifter til følgearbejder som kantstensarbejde, nyt riste- og brøndmateriel mv., samt færre udfordringer med gravearbejde for ledningsejere.

Strækningerne i scenarie 3 har stor trafikintensitet og afvikler dermed betydelig daglig trafik. Der vil for de fleste strækningers vedkommende være tale om større arbejder og dermed også være omkostningstunge at håndtere i den almindelige løbende vedligeholdelse af kommunes veje. Med denne ekstraordinære investering i de større asfalt anlægsarbejder kan fokus med driftsbudgettet til asfalt rettes mod trængende strækninger på de mindre veje spredt bredt rundt i hele kommunen.

Der skal gennemføres asfaltudbud, der forventes udsendt inden sommerferien, således de første nye slidlag kan udlægges i sensommeren. De enkelte udbud koordineres på tværs af de ekstraordinære anlægsmidler og de øvrige ordinære aktiviteter i perioden 2024-2025, for at sikre flest mulige fordele herunder de bedste priser og optimering af kvaliteten af arbejderne.

### Økonomi

På baggrund af Teknisk Udvalgs drøftelser søges om anlægsbevilling på 50 mio. kr. til nyt slidlag på kommunens veje og cykelstier.

![Bevillingsskema](data:image/png;base64...)

**Opsummering af de bevillingsmæssige konsekvenser**

Sagen medfører, at der gives en anlægsbevilling på 50 mio. kr. til nyt slidlag på kommunens veje og cykelstier. Udgiften finansieres af det til formålet afsatte rådighedsbeløb i 2024 jf. aftale om ”ekstraordinær investering på 260 mio. kr. til velfærd, klima og vækst i Vejle Kommune”, der fremgår af anden sag på Byrådets dagsorden 19. juni 2024.

**Høring**

Centralt Budget har ingen bemærkninger af bevillingsmæssig karakter.

### Klima og resiliensvurdering

Projektet vil have en effekt på klimaet grundet energiforbruget i forbindelse med produktion af asfaltprodukter.

### Sagens videre forløb

Sagen skal behandles af Økonomiudvalget og Byrådet.

### Historik

#### Kommunaldirektøren indstiller, den 19. juni 2024, punkt 174:

at Økonomiudvalget overfor Byrådet anbefaler at anlægspulje til infrastruktur udmøntes jf. principperne i scenarie 3.

at de bevillingsmæssige konsekvenser godkendes jf. bevillingsskema under afsnittet økonomi.

#### Beslutningen fra Økonomiudvalget, den 19. juni 2024, punkt 174:

Anbefales.

Fraværende: Paw Bertelsen og Thea Paulsen.

### Beslutning

Godkendt.

Sebastian Eriksen stemte imod.

Fraværende: Paw Bertelsen. I stedet mødte Louise Kristiansen.

Fraværende: Kaspar Lauridsen. I stedet mødte Henrik Schou.

Fraværende: Johnny Kristiansen.

Fraværende: Thea Paulsen.